เจริญพระพุทธมนต์ ทำบุญตักบาตร ถวายพระราชกุศล เนื่องในโอกาสวันเฉลิมพระชนมพรรษาสมเด็จพระนางเจ้าฯ พระบรมราชินี
พลเอก ประยุทธ์  จันทร์โอชา นายกรัฐมนตรีและรัฐมนตรีว่าการกระทรวงกลาโหม และภริยา เป็นประธานในพิธีเจริญพระพุทธมนต์และพิธีทำบุญตักบาตรถวายพระราชกุศลเนื่องในโอกาสวันเฉลิมพระชนมพรรษา สมเด็จพระนางเจ้าฯ พระบรมราชินี ประจำปีพุทธศักราช 2565 ณ ท้องสนามหลวง เมื่อนายกรัฐมนตรีและภริยาเดินทางถึงปะรำพิธี พระสงฆ์ได้ให้ศีล สวดพระพุทธมนต์ จากนั้นนายกรัฐมนตรีและภริยา พร้อมคณะรัฐมนตรี และหัวหน้าหน่วยงานราชการ ร่วมพิธีทำบุญตักบาตรพระสงฆ์ จำนวน 145 รูป เมื่อเสร็จพิธี นายกรัฐมนตรีเดินทางกลับทันทีโดยไม่ได้ให้สัมภาษณ์กับสื่อแต่อย่างใดนอกจากพิธีเจริญพระพุทธมนต์ที่ท้องสนามหลวงแล้ว หน่วยราชการในต่างจังหวัดได้ร่วมจัดพิธี ณ ศาลากลางจังหวัด หรือสถานที่ที่เหมาะสม ส่วนในต่างประเทศสถานเอกอัครราชทูตและสถานกงสุลจัดพิธีตามที่เห็นสมควร สำหรับกำหนดการในช่วงเย็น นายกรัฐมนตรีและภริยา มีกำหนดการเป็นประธานในพิธีถวายเครื่องราชสักการะ วางพานพุ่มและพิธีจุดเทียนถวายพระพรชัยมงคล เนื่องในโอกาสวันเฉลิมพระชนมพรรษา สมเด็จพระนางเจ้าฯ พระบรมราชินี ณ ท้องสนามหลวง ในเวลา 18.00 น.